Äriklassis suitsu teha ei saagi
Baltic Jeti ärisalong pakub reisijale lisaks tavalistele äriklassi mugavustele avarat vaadet ja puhast keskkonda.
Katamaraani äriklass pakub suuremat privaatsust ja aja kasutamise võimalust vastavalt reisija soovile - kas elu nautida või tööd teha, ning lisaks veel võimalust pääseda viimasena laevale ja esimesena maha, selgitab Nordic Jetline'i müügijuht Sigrid Tammes äriklassi eeliseid. Suitsetada saab laevas ainult tagatekil «rahva» hulgas. Laeval on MDS-stabilisaatorid, mis on kõikumist summutav süsteem. Teistel Tallinna lahte ületavatel laevadel seda süsteemi pole. Avar väljavaade on mõlemas salongis.
Ärisalongi kujundamisel reisijale võimalikult meelepäraseks viidi läbi küsitlus Talinn-Helsinki liinil sõitva Viiking Expressi külastajate hulgas. Uuringu tulemustest lähtuvalt kujundas Norra tehas Kværner Fjellstrand Nordic Jetline'i mõlema katamaraani ärisalongi sisustuse.
Laeva kujundamine ei ole sisekujundajale mingi maiuspala, arvab noor sisearhitekt Aet Puuraid. Kasutatavatele materjalidele esitatakse väga palju lisatingimusi. Materjal ei tohi külge võtta lõhna, samuti on tuleohutuse vältimine esmane nõue.
Salongi serveerimislaua juures on kasutatud punase puidu imitatsiooni, toolid on naturaalsest nahast. Salongi hall-pruun toon mõjub tõsiselt ja asjalikult, ehk liigagi maskuliinselt.
Ärisalongi funktsionaalne skeem tundub toimivat, kuid kujunduslikust seisukohast jääb materjalide ja värvide valik juhuslikuks.
Luksuslikud pruunid nahkistmed, mahagoniimitatsiooniga lauad ja messingist seinaliistud ei sobi ruumi halli värvigammaga. Tõsi, ruumi asukoht laevas on spetsiifiline, materjalidele on kõrgemad nõuded. Sisearhitekti töö on siin komplitseeritum, kuid võimalik.Tervikuna on katamaraan atraktiivse keskkonnaga liiklusvahend.
Minule ei meeldinud. Äriklassisalong ei peaks olema nii suur. Kohti on liiga palju, ei teki eraldatustunnet. Nii suur ruum on kõle.
Töötegemiseks see ruum ei sobi. Nii lühikese sõidu juures pole töötegemise võimalus ka oluline. Sellises laevas on see rohkem poosetamise asi.
Iste oli mugav ning lehe lugemiseks ja kohvijoomiseks on ruum sobiv, kuid sama hea on istuda ka mujal. Värvid ei seganud, kuid võiksid ka erksamad olla. Toolid peaksid olema eraldatud.
Kasutan mitmete laevaliinide ärisalonge. Laevade äriklassis on samasugused toolid nagu lennukis, kus saab tooli alla lasta ja mõnusalt ajalehte lugeda. Baltic Jeti toolid on väga mugavad. Midagi silmatorkavat selles salongis ei ole ja minu arust on see positiivne. Pean ka hotellitoa juures oluliseks, et midagi ei torkaks silma.Eelistan laevas küll puhata, süüa ja juua, sest valik on salongis väga hea. Salong on sobiv ka töötamiseks, laual on võimalik isegi paberid laiali laotada.
Autor: Anu Tarvis